Matie geskors ná hy op ander se lessenaar urineer‘n Skermgreep uit die video. ’n Student aan die Universiteit Stellenbosch (US) is voorlopig geskors nadat hy oor die naweek op ’n ander se besittings by een van die universiteit se manskoshuise geürineer het. Die voorval het hom Sondag in die vroeë oggendure by Huis Marais afgespeel. Die US het Maandag by navraag aan Maroela Media gesê die universiteit veroordeel die “vernietigende, kwetsende en rassistiese” voorval ten sterkste. “Ons is geskok oor hierdie soort gedrag. Sulke optrede sal nie by die universiteit geduld word nie,” sê prof. Wim de Villiers, rektor en visekanselier van die US. Volgens De Villiers het die US vinnig en beslissend teenoor die student opgetree om die universiteit se verbintenis tot “kultuurinklusiwiteit” te handhaaf. “Die Huis Marais-koshuisbestuur is Sondag deur die dag van die voorval bewus gemaak, waarna hulle dit dadelik by die betrokke universiteitstrukture vir dringende ondersoek aangemeld het. Die koshuisbestuur het die voorval ten sterkste veroordeel en stappe gedoen om die nadraai van die voorval in die koshuis te bestuur. “Dit is belangrik om daarop te let dat die beweerde oortreder verwyder is en nie meer in Huis Marais woon nie.” Die universiteit het ’n verdere ondersoek gelas en kan nie in dié stadium die moontlikheid van permanente skorsing of strafregtelike aanklagte uitsluit nie. “Wat by Huis Marais gebeur het, is nie aanvaarbaar nie. Geen student het die reg om ’n ander student se menswaardigheid of regte op hierdie manier te verminder nie,” sê De Villiers. Die South African Student Congress (Sasco) sê in ’n verklaring die betrokke student het Sondag omstreeks 04:00 ’n slapende eerstejaarstudent se kamer by Huis Marais betree en op dié se lessenaar, handboeke en skootrekenaar geürineer. ’n Selfoonvideo van die voorval is op sosialemediaplatforms gedeel en het ’n herrie ontketen. Die student wat urineer, word in die video gevra waarom hy dit doen. “Ek wag vir iemand,” prewel hy dan. Volgens Sasco was die student se antwoord op die eerstejaar se vraag egter dat “dit is wat hulle aan swart seuns doen”. “Sulke afbrekende gedrag is totaal onaanvaarbaar en ondermyn dít waarvoor die US staan, asook die talle voortgesette gefokusde pogings wat aangewend word om inklusiewe studentegemeenskappe by die Universiteit Stellenbosch te bou,” sê De Villiers. Viwe Kobokana, voorsitter van die studenteraad (SR), sê in ’n verklaring die voorval is by die US se Gelykheidseenheid aangemeld. Intussen werk die SR saam met belanghebbendes om te verseker dat die student op wie se besittings geürineer is, wel die nodige ondersteuning ontvang en die regte prosesse nou gevolg word. “Ons rol, as die SR, is in so ’n geval tweeledig: om te verseker dat die student ondersteun word deur psigoterapeutiese dienste te reël, hulle by te staan ​​met vervoer huis toe indien hulle dit sou wou hê, en om die beskadigde eiendom te vervang. “Tweedens, om te verseker dat openlike dade van rassisme en diskriminasie institusioneel aangepak word,” sê Kobokana. “Wat in Huis Marais gebeur het, was ’n voorbeeld van die skade wat gemarginaliseerde gemeenskappe – en in hierdie geval swart studente – ly. Dr. Choice Makhetha, senior direkteur van studentesake by die US, sê die student op wie se besittings geürineer is, is uiteraard steeds erg geskok. “Hy probeer nog verwerk wat gebeur het en is berading aangebied. Hy sal ondersteun word soos en wanneer nodig om te verseker dat sy akademiese vordering nie deur die voorval geraak word nie.” ŉ Huisvergadering is ook by Huis Marais belê om te verseker dat al sy inwoners “die situasie verstaan, asook ​​wat alles steeds sal moet verander om ’n herhaling van enige soortgelyke voorval te voorkom”. Die EFF se studenteorganisasie, die EFF Student Command (EFFSC), het intussen gesê hy veroordeel die geskorste student se “ontmenslikende gedrag wat geen respek betoon nie”.